**โครงการบรรยายพิเศษ**

**เรื่อง “การสร้างสรรค์นวัตกรรมการศึกษาทางไกลในอนาคต”**

1. **หลักการและเหตุผล**

ด้วยโลกกำลังเปลี่ยนผ่านจากศตวรรษที่ 20 สู่ศตวรรษที่ 21 นักอนาคตวิทยาคาดการณ์แนวโน้มการเปลี่ยนแปลงสำคัญหลายอย่างที่กระทบต่อ สังคม เศรษฐกิจ การเมือง เทคโนโลยีและสิ่งแวดล้อม (Global Trend) ซึ่งไม่อาจหลีกเลี่ยงได้ โดยเฉพาะการเปลี่ยนแปลงด้านสังคม การเข้าสู่สังคมสูงวัย (Aging Society) และการพลิกโฉมของเทคโนโลยีที่ส่งผลต่อวิถีการดำรงชีวิตของมวลมนุษย์และเพื่อให้พร้อมต่อการเปลี่ยนผ่านเข้าสู่ศตวรรษใหม่ จึงมีแนวคิด 21 ST Century Skills หรือทักษะแห่งอนาคตเกิดขึ้นให้ทั่วโลกศึกษาและเตรียมความพร้อม

ในขณะที่โลกกำลังเปลี่ยนแปลง ภายในประเทศก็ประสบปัญหาความเหลื่อมล้ำในสังคม คนขาดคุณธรรม จริยธรรม ขาดวินัย และจิตสาธารณะ เศรษฐกิจพึ่งพิงต่างประเทศ และมีความผันผวนสูง โครงสร้างประชากรเข้าสู่สังคมสูงวัยมากขึ้น ระบบบริหารราชการแผ่นดินประสิทธิภาพต่ำ และทรัพยากรธรรมชาติเสื่อมโทรม จากสภาพแวดล้อมภายในและภายนอกรัฐบาลจึงได้จัดทำแผนยุทธศาสตร์ของประเทศระยะ 20 ปี (พ.ศ.2560-2579) และแผนพัฒนาเศรษฐกิจสังคมแห่งชาติ ฉบับที่ 12 ระยะ 5 ปี (พ.ศ.2560-2564) โดยมีแนวคิด Thailand 4.0 เป็นเครื่องมือในการขับเคลื่อนแผนยุทธศาสตร์ให้ฝ่ากับดักภายในประเทศและการเปลี่ยนแปลงของโลก โดยแนวคิด Thailand 4.0 มุ่งใช้วิทยาศาสตร์และเทคโนโลยีในการคิดริเริ่มสร้างสรรค์คุณค่าและนวัตกรรม เพื่อนำพาประเทศไปสู่การเป็น Smart Thailand (Smart Industry + Smart City + Smart People) ซึ่งจุดเริ่มต้นของการพัฒนา Smart Thailand คือ การพัฒนาคนไทยให้มีทักษะเป็นคนไทย 4.0 เพราะคนเปรียบเสมือนรากแก้วของการพัฒนาประเทศทั้งหมดให้เกิดความยั่งยืน

กระทรวงศึกษาธิการ ในฐานะเป็นผู้รับผิดชอบในการพัฒนาทรัพยากรมนุษย์ในวัยเรียนจนถึงวัยแรงงาน ได้จัดทำแผนการศึกษาชาติระยะยาว (พ.ศ. 2560-2579) สำนักงานคณะกรรมการอุดมศึกษา ในฐานะเป็นส่วนหนึ่งของการพัฒนาทรัพยากรมนุษย์ในวัยแรงงานให้เป็นกำลังสำคัญในการขับเคลื่อนประเทศ ก็มีการจัดทำแผนอุดมศึกษาระยะยาว 15 ปี ฉบับที่ 3 (พ.ศ. 2560-2574) ซึ่งในแผนฉบับนี้มุ่งให้เกิดการเปลี่ยนแปลงของระบบอุดมศึกษา (มหาวิทยาลัย 4.0) ให้เป็นพลังในการพัฒนาประเทศ ผ่านการกำหนดนโยบายการปรับยุทธศาสตร์สู่ความเป็นเลิศ (Re-Profiling) โดยให้สถาบันอุดมศึกษาทบทวนภารกิจและความเชี่ยวชาญของตนเอง พร้อมทั้งปรับยุทธศาสตร์ ให้สอดคล้องกับทิศทางการพัฒนาประเทศและสภาพแวดล้อมต่าง ๆ อย่างเหมาะสม เน้นการสร้างคนที่มีคุณภาพ มีศักยภาพสูง มีทักษะด้าน soft skill โดยเฉพาะทักษะในศตวรรษที่ 21 มีคุณธรรม จริยธรรม รวมถึงมีความสามารถในการปรับตัวเพื่อรองรับการเปลี่ยนแปลงที่รวดเร็วในอนาคต

ประเด็นความท้าทายของโลก แผนการพัฒนาประเทศ แผนการศึกษาชาติระยะยาว แผนอุดมศึกษาระยะยาว นำไปสู่การปรับยุทธศาสตร์ฯ (Re-Profiling) มสธ. ผ่านการจัดทำแผนยุทธศาสตร์การพัฒนา มสธ. ระยะยาว 20 ปี (พ.ศ. 2561-2580) และระยะปานกลาง 5 ปี (พ.ศ. 2561-2565) ซึ่งปัจจุบันแผนยุทธศาสตร์ฯ ดังกล่าวอยู่ระหว่างดำเนินการ ในขณะเดียวกันมหาวิทยาลัยจะมีการพัฒนา / ปรับปรุง แผนแม่บทระบบและสื่อการเรียนการสอนทางไกล มสธ. 2560 โดยแนวคิดเบื้องต้นจะอาศัยแผนระบบการสอนทางไกล มสธ. 2543 (STOU 2000) เป็นกรอบแนวการดำเนินงาน โดยแผนแม่บทฯ ฉบับนี้มีวัตถุประสงค์เพื่อพัฒนาระบบการเรียนการสอนทางไกลของมสธ. ให้มีประสิทธิภาพ ทันสมัยและสอดคล้องกับความเจริญก้าวหน้าทางวิทยาการและเทคโนโลยีด้านการศึกษา สื่อสาร และสารสนเทศ ตลอดจนใช้เป็นแผนแม่บททางวิชาการ สำหรับกำหนดแนวทางการจัดทำแผนบริหาร แผนวิชาการ แผนวิจัย แผนอนุรักษ์ศิลปะและวัฒนธรรม รวมทั้งการปรับโครงสร้างองค์และบุคลากรให้เชื่อมโยงกันเป็นระบบและสอดรับการดำเนินงานร่วมกัน ซึ่งมีคณะกรรมการพัฒนาแผนแม่บทระบบและสื่อการเรียนการสอนทางไกล ตามแผน 2560 เป็นผู้ขับเคลื่อนในการจัดทำแผนแม่บทฯ ฉบับดังกล่าว

อย่างไรก็ตามมหาวิทยาลัยมีคณะกรรมการฯ คณะทำงานฯ อื่น ๆ ที่มีส่วนเกี่ยวข้องและสัมพันธ์กันกับแผนแม่บทระบบและสื่อการเรียนการสอนทางไกล ตามแผน 2560 ในมิติที่หลากหลาย ดังนั้น เพื่อให้ทุกฝ่ายมีความรู้และความเข้าใจการพัฒนาระบบและสื่อการเรียนการสอนทางไกลไปในทิศทางเดียวกัน ในการนี้ ฝ่ายวิชาการและวิจัยจึงเห็นควรให้จัดโครงการบรรยายพิเศษ เรื่อง **“การสร้างสรรค์นวัตกรรมการศึกษาในอนาคต”** ซึ่งนอกจากจะได้รับทราบถึงแนวคิดการพัฒนาระบบการเรียนการสอนทางไกล แผนมสธ. 2543 (STOU 2000) แล้ว ยังได้รับทราบถึงแนวโน้ม / ทิศทางการพัฒนาระบบและสื่อการเรียนการสอนทางไกลของ มสธ. ให้ทันสมัย สอดคล้องกับความเจริญก้าวหน้าทางวิทยาการและเทคโนโลยีในอนาคต รวมทั้งหวังเป็นอย่างยิ่งว่าจะเกิดการบูรณาการการพัฒนา มสธ. ร่วมกัน เพื่อให้วาระการพัฒนาในครั้งนี้ เป็นการพัฒนาที่นำไปสู่ความมั่นคง และยั่งยืน สืบไป

1. **วัตถุประสงค์ของโครงการ**

2.1 เพื่อให้ผู้เข้าร่วมรับฟังการบรรยายพิเศษได้มีความรู้ ความเข้าใจ แนวคิดการพัฒนาระบบการเรียนการสอนทางไกล แผน มสธ. 2543 (STOU 2000)

2.2 เพื่อให้ผู้เข้าร่วมรับฟังการบรรยายพิเศษได้มีความรู้ ความเข้าใจถึงแนวโน้ม / ทิศทางการพัฒนาระบบและสื่อการเรียนการสอนทางไกลของ มสธ. ให้ทันสมัย สอดคล้องกับความเจริญก้าวหน้าทางวิทยาการและเทคโนโลยีในอนาคต

**3. กลุ่มเป้าหมาย จำนวน 100 คน** ประกอบด้วย

3.1 คณะกรรมการพัฒนาแผนแม่บทระบบและสื่อการเรียนการสอนทางไกล ตามแผน มสธ. 2560, คณะทำงานจัดทำแผนพัฒนา / ยุทธศาสตร์ มสธ. ระยะ 20 ปี (พ.ศ. 2561-2565), คณะทำงานดำเนินการตามแผนพัฒนาคุณภาพการศึกษา จำนวนทั้งสิ้น 68 คน

3.2 บุคลากรกองแผนงาน จำนวน 32 คน

**4. ระยะเวลาดำเนินการ**

วันพุธที่ 14 กุมภาพันธ์ 2561 เวลา 13.30-16.30 น. ณ อาคารบริหารส่วนต่อเติมชั้น 6 ห้อง 2605-2605/1

**5. งบประมาณที่ใช้**

ใช้งบประมาณรายจ่ายเงินรายได้ประจำปีงบประมาณ พ.ศ 2561 รหัส พ 1.1.18(0) ผลผลิตการสนับสนุนด้านนโยบายและแผน งบรายจ่ายอื่น 550466 ค่าใช้จ่ายในการจัดประชุม/สัมมนาเชิงปฏิบัติการ “แผนยุทธศาสตร์การพัฒนา มหาวิทยาลัยในระยะยาว” วงเงิน 11,700 บาท โดยมีค่าใช้จ่ายดังนี้

5.1 ค่าตอบแทนวิทยากรและค่าพาหนะ วงเงิน 3,500 บาท

5.2 ค่าอาหารว่างและเครื่องดื่ม วงเงิน 4,000 บาท

5.3 ค่าสำเนาเอกสารประกอบการประชุม วงเงิน 3,000 บาท

5.4 ค่าที่พักเจ้าหน้าที่สำหรับกรณีเร่งด่วน วงเงิน 1,200 บาท

**รวมเป็นเงินทั้งสิ้น 11,700 บาท**

**6. ประโยชน์ที่คาดว่าจะได้รับ**

6.1 ผู้เข้าร่วมรับฟังการบรรยายพิเศษสามารถนำความรู้ มาพัฒนา**แผนแม่บทระบบและสื่อการเรียนการสอนทางไกล ตามแผน 2560** แผนยุทธศาสตร์การพัฒนา มสธ. ระยะยาว 20 ปี (พ.ศ.2561-2580) ระยะปานกลาง 5 ปี (พ.ศ. 2561-2565) รวมถึงแผนการพัฒนาคุณภาพตามแนวทาง EdPEx ให้สอดคล้องกับแนวโน้มสภาพแวดล้อมต่าง ๆ เหมาะสม

6.2 เพื่อให้การจัดทำแผนฯ พัฒนาต่าง ๆ ของมหาวิทยาลัย เกิดการประสานแผน บูรณาการแผนที่สามารถเชื่อมโยงกันอย่างเป็นระบบ

**7. หน่วยงานที่รับผิดชอบ**

ฝ่ายวิชาการและวิจัย กองแผนงาน มหาวิทยาลัยสุโขทัยธรรมาธิราช

**กำหนดการ**

**โครงการบรรยายพิเศษ**

**เรื่อง “การสร้างสรรค์นวัตกรรมการศึกษาในอนาคต”**

**วันพุธที่ 14 กุมภาพันธ์ 2561 เวลา 13.30-16.30 น.**

**ณ ห้องประชุม 2605-2605/1 อาคารบริหารชั้น 6**

|  |  |
| --- | --- |
| **วัน เวลา** | **กิจกรรม** |
| 13.00-13.30 น. | - ลงทะเบียน รับเอกสาร |
| 13.30-13.45 น. | - กล่าวเปิดการอบรม โดย รักษาการรองอธิการบดีฝ่ายวิชาการ และวิจัย |
| 13.45-15.30 น. | - ฟังการบรรยายพิเศษ เรื่อง **“การสร้างสรรค์นวัตกรรมการศึกษาในอนาคต”** โดย ศาสตราจารย์ ดร.ชัยยงค์ พรหมวงศ์  **Session 1:** **“แนวคิดระบบการสอนทางไกล: แผน มสธ. 2543 (STOU 2000)”** |
| 15.30-15.45 น. | - พักรับประทานอาหารว่าง |
| 15.45-16.15 น. | - ฟังการบรรยายพิเศษ (ต่อ)  **Session 2:** **“ทิศทางการพัฒนาระบบและสื่อการเรียนการสอนทางไกลของมสธ. ให้สอดคล้องกับความเจริญก้าวหน้าทางวิทยาการและเทคโนโลยีในอนาคต”** |
| 16.15-16.30 น. | ตอบข้อซักถาม |
| 16.30 น. | มอบของที่ระลึกแก่วิทยากรและกล่าวปิดการบรรยายพิเศษ โดย รักษาการรองอธิการบดีฝ่ายวิชาการ และวิจัย |